Subject: Vs: Küsimus puhkepauside tasustamise kohta.
From: Marilin Lutsoja - MKM <[email-masked]>
To: "[email-masked]" <[email-masked]>
Date: Thu, 18 Jun 2026 07:45:28 +0000

Tere

Vastuseks Teie küsimusele, selgitan järgmist. Puhkepause reguleerib nii töölepingu seadus (TLS) kui ka töötervishoiu ja tööohutuse seadus (TTOS). TLS sätestab kohustuse anda iga 6 tunni järel 30-minutiline paus (§ 47 lg 2). Lisaks 30-minutilisele vaheajale võimaldab TLS töötajal ja tööandjal kokku leppida täiendavates tööpäevasisestes puhkepausides, sh puhkepausi pikkuses ning selles, kas vaheaeg arvatakse tööaja sisse või mitte.
TTOS § 9 lg 1 ja 2 sätestavad, et töökohtadel, kus esineb füsioloogilisi ohutegureid (füüsilise töö raskus, sama tüüpi liigutuste kordumine ja üleväsimust põhjustavad sundasendid ja -liigutused töös ning muud samalaadsed tegurid, mis võivad aja jooksul põhjustada tervisekahjustusi) peab tööandja töötaja füüsilise ülekoormuse vältimiseks kohandama töö töötajale võimalikult sobivaks ja võimaldama töötajale tööpäeva või töövahetuse jooksul tööaja hulka arvatavaid vaheaegu. Töökoha kujundamisel ja töö korraldamisel tuleb arvestada töötaja kehalisi, vaimseid, soolisi ja ealisi iseärasusi ning tema töövõime muutumist tööpäeva või vahetuse jooksul.
Seega sõltuvalt teie töökeskkonnast ja konkreetsete töötajate tööülesannetest võib olla vajadus pakkuda töötajatele nii tööaja hulka arvestatavaid kui ka soovi korral tööaja hulka mitte arvestatavaid puhkepause. Kuigi TLS lubab pakkuda ka täiendavaid puhkepause, mis ei kuulu tööaja hulka, siis ei ole need samaväärsed TTOS alusel nõutavate puhkepausidega, mida peab pakkuma terviseriskide vältimiseks ning mis peavad kuuluma tööaja hulka.

Tervitades

Marilin Lutsoja
nõunik
Töösuhete ja töökeskkonna osakond
Majandus- ja Kommunikatsiooniministeerium
+372 5883 6479

________________________________
Saatja: [email-masked] <[email-masked]>
Saadetud: neljapäev, 11. juuni 2026 14:36
Adressaat: Marilin Lutsoja - MKM <[email-masked]>
Teema: Küsimus puhkepauside tasustamise kohta.

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere Marilin.

Olen Novaforest OÜ juhataja - omanik aastast 1998. Tegeleme veoautode remondiga. Tööaeg 8:00 kuni 17:00 , milles on 30 min lõunapausi ja 3X 10 minutit kohvipausi, mida ei tasustata. Töötajatega on kirjalik nõusolek olemas .Tööinspektsioon nõuab kohvipauside tasustamist või tööaja lühendamist pauside võrra.

Liina-Kristiina Suvorova peab seda vajalikuks, kuigi nende poolt kinnitatud riskianalüüsis ei tooda välja mingeid erinõudeid meie töös.

Lähtudes praegusest turuolukorrast, ei ole võimalik lühendatud tööpäevi lubada. Paluks Teiepoolset kommentaari seaduse tõlgendamises.

Lugupidamisega

Velmo Pind

5115778

Novaforest OÜ

Betooni 11 D

Tallinn